
ELŐTERJESZTÉS

Szombathely Megyei Jogú Város Közgyűlése
Szellemi Örökség, Nemzetiségi és Térségi Kapcsolatok Szakmai Bizottsága
 2026. szeptember 23-i ülésére

Javaslat a Mesebolt Bábszínház pályázatokon történő részvételének jóváhagyására
				   
[bookmark: _Hlk144382159]A Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet (a továbbiakban: SZMSZ) 51.§ (3) bekezdés 25. pontja értelmében amennyiben a pályázat benyújtása önrészt nem igényel, azt a pénzügyekkel, vagyongazdálkodással kapcsolatos feladatai körében a Gazdasági és Jogi Bizottság hagyja jóvá. 
Az SZMSZ 68.§ 4. pontja kimondja, hogy a Szellemi Örökség, Nemzetiségi és Térségi Kapcsolatok Szakmai Bizottsága javaslatot tesz a térségi kapcsolatok fejlesztésével, más önkormányzatokkal, országos, vármegyei, térségi hatáskörrel rendelkező szervekkel, intézményekkel, illetve civil szervezetekkel való együttműködéssel, szerződéskötéssel kapcsolatos kérdésekben. 

A Mesebolt Bábszínház a fentiek alapján kéri a Tisztelt Bizottság jóváhagyását az alábbi önrészt nem igénylő nemzetközi pályázatokon történő részvételéhez az alábbiak szerint:  

1. „Borders beyond borders” – Visegrádi Alap stratégiai pályázat
A Mesebolt Bábszínház a Visegrádi Alap stratégiai pályázatán „Borders beyond borders” munkacímmel kíván pályázatot benyújtani, 56.022 EUR összegre.

A projektben a Mesebolt Bábszínház nemzetközi partnerintézményekkel működik együtt:
· Vekker Egyesület (Szlovákia),
· Pilseni Bábszínház (Csehország),
· Bialystoki Bábszínház (Lengyelország).
A pályázat célja a partnerintézmények által már létrehozott produkciók cseréje, valamint egy közös kutatás megvalósítása és annak publikálása ifjúsági, bábszínházi témakörben. A projekt ezáltal elősegíti a részt vevő intézmények szakmai együttműködését, a nemzetközi tapasztalatcserét és a fiatalokat megszólító bábszínházi kezdeményezések közös vizsgálatát.
A pályázat kötelező önrészt nem ír elő, fenntartási kötelezettség nincs.

2. „Puppets beyond borders” – Perform Europe nemzetközi pályázat
A Mesebolt Bábszínház a Perform Europe nemzetközi pályázaton „Puppets beyond borders” munkacímmel kíván pályázni, 55.000 EUR összegre.
A projektben szintén a fenti nemzetközi partnerintézmények vesznek részt:
· Vekker Egyesület (Szlovákia),
· Pilseni Bábszínház (Csehország),
· Bialystoki Bábszínház (Lengyelország).
A projekt célja, hogy a részt vevő országokban létrejött bábszínházi előadások nemzetközi közönség előtt is bemutatásra kerüljenek. A tervek szerint országonként egy-egy előadás bemutatására kerül sor a másik három partnerországban, vagyis a projekt középpontjában a vendégelőadások megvalósítása, a partnerintézmények és alkotók kölcsönös megismerése, valamint a nemzetközi szakmai kapcsolatok erősítése áll.
A támogatás meglévő előadások vendégjátékára igényelhető, nem új előadások létrehozását szolgálja.
A pályázat kötelező önrészt nem ír elő, fenntartási kötelezettség nincs.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.
Szombathely, 2026. szeptember „     ”
									
				
/: Horváth Soma :/


						
HATÁROZATI JAVASLAT
..…../2026. (IX.23.) SzÖNT. számú határozat

A Szellemi Örökség, Nemzetiségi és Térségi Kapcsolatok Szakmai Bizottsága a „Javaslat a Mesebolt Bábszínház pályázatokon történő részvételének jóváhagyására” című előterjesztést megtárgyalta, és Szombathely Megyei Jogú Város Önkormányzatának Szervezeti és Működési Szabályzatáról szóló 16/2024. (X.10.) önkormányzati rendelet 68. § 4. pontjában meghatározott feladatkörében eljárva – a Gazdasági és Jogi Bizottság …../2026. (IX.21.) GJB számú határozatában foglalt jóváhagyással egyetértve – tudomásul veszi, hogy a Mesebolt Bábszínház az alábbi, önrészt nem igénylő pályázatokat benyújtja:
1. a Visegrádi Alap stratégiai pályázatán „Borders beyond borders” munkacímmel, 56.022 EUR támogatási összegre, amelynek célja a partnerintézmények által létrehozott bábszínházi produkciók cseréje, valamint egy közös, ifjúsági bábszínházi témájú kutatás megvalósítása és publikálása;
2. a Perform Europe nemzetközi pályázaton „Puppets beyond borders” munkacímmel, 55.000 EUR támogatási összegre, amelynek célja a részt vevő országokban létrejött bábszínházi előadások nemzetközi vendégjátéka, valamint a partnerintézmények szakmai együttműködésének és kölcsönös megismerésének elősegítése.


Felelős: 	Dr. Danka Lajos, a Bizottság elnöke
		Horváth Soma alpolgármester
		(a végrehajtás előkészítéséért:
	Vinczéné Dr. Menyhárt Mária, az Egészségügyi és Közszolgálati Osztály vezetője,
	Csató Kata, a Mesebolt Bábszínház igazgatója)

